Frihedsbudskabet er den meddelelse, der blev givet i BBC's danske udsendelse fredag 4. maj 1945 kl. 20:36 om, at Danmarks besættelse var afsluttet med de tyske troppers overgivelse til feltmarskal Bernard Montgomery.  Modtagelsen Overalt i landet havde befolkningen vænnet sig til at lytte til BBC-udsendelserne, og derfor blev budskabet hurtigt spredt. I udsendelsen blev det nogle minutter senere præciseret, at overgivelsen først var gældende fra 5. maj om morgenen kl. 8, "engelsk sommertid", men det blev tydeligvis ikke taget alvorligt. Folk strømmede med det samme ud på gaderne, jublede, viftede med Dannebrog og brændte bål. De forhadte mørklægningsgardiner blev revet ned fra vinduerne og brændt af, og der kom tændte lys i vinduerne. Traditionen er fastholdt til minde om glæden ved befrielsen og dens ofre. Hjemme i Danmark blev programmet optaget på lakplade af den dygtige pladeamatør Aage Schnedevig i Hellerup. Det blev senere udgivet på grammofonplade. DR sender hvert år den 4. maj frihedsbudskabet i en timelang mindeudsendelse på DAB P5, der begynder efter Radioavisen 20:03. Fra og med 2012 er denne udsendelse blevet samsendt på DR LB, og det historiske budskab kan derfor igen høres over store dele af Europa, men nu fra DRs langbølgesender 243 kHz på Kalundborg Radiofonistation.